Täna, 29. aprillil esitleti Eesti Vabariik 100 raamatusarja kuuluvat Trivimi Velliste teost „Eesti muinsuskaitse 100 aastat“. Raamatus arutletakse muuhulgas küsimuste üle, kas eesti keel ja vilje jäävad kestma.
Raamatu autor Trivimi Velliste rõhutas muinsuskaitse olulisust rahva mälu kestma jäämise seisukohalt Lennart Meri sõnadega: „Muinsuskaitse on meie mälu kaitse.“ Kuigi raamat keskendub autori sõnul esmajoones sellele, mida oleme harjunud pidama eesti kultuuri osaks, on meie kultuur läbi paljude sajandite läbi põimunud ka teiste kultuuridega. „Kust algab eesti kultuur ja kus ta lõpeb, selle vahe tegemine pole lihtne ja sageli ka mitte vajalik,“ lisas Velliste.
Eesti Vabariik 100 aastapäeva suurprojektide juhi Margus Kasterpalu sõnul aitab raamat tõlgendada muinsuskaitset väga avaralt. „Tegemist ei ole leksikoniga, kus oleks ülesloetletud kõik teadaolevad muinsused. Raamat aitab mõtestada Eesti omariikluse lugu läbi muinsuse erinevate tahkude, minnes juurteni välja.“
Teos „Eesti muinsuskaitse 100 aastat“ keskendub muinsuskaitsele kui mälu kaitsele. Raamat on linnulennuline lugu Eesti mälust viimase saja aasta jooksul.
Juubeliperioodil ilmub EV100 raamatusarjas üle 40 teose, mis jutustavad Eesti arengulugu läbi eri valdkondade. Raamatusarja teemad on valinud Riigikantselei EV100 juhtrühm ja raamatusarja kolleegium koosseisus Mart Orav, Aleksei Lotman ja Peeter Saari.
Ülevaatesarja annab aastail 2018-2019 välja kirjastus Post Factum koostöös Riigikantselei EV100 korraldustoimkonnaga. Tutvu EV100 raamatusarjaga www.ev100.ee/ev100-raamatusari
EV100 raamatusarja teosed tulevad müügile Apollo ja Rahva Raamatu kauplustes ning Eesti Meedia klienditeenindustes üle Eesti. Raamatute ettetellimine www.apollo.ee/EV100
2018. aastal möödus 100 aastat Eesti Vabariigi loomisest. Lähem info juubelisündmuste kohta on leitav veebilehelt www.EV100.ee
PILDIGALERII ASUB: https://www.flickr.com/photos/ev100/albums/72157706824349381 , fotod: Liis Reiman/EV100